A̱skahan nkꞌie nga jꞌa jun ni̱stjin,
Jesu kinchja̱ tꞌaxíhi̱n Pedro̱,
Santiago̱ ko̱ Jua xi ntsꞌe̱ maha Santiago̱.
Ngjiko̱ tꞌaxín jóo̱ nku a̱sunntu tje̱nki̱ nkꞌa.
Yo̱ kikꞌóntjaiya sénni̱stjihi̱n Jesu nginku̱n jóo̱.
Tsatꞌai a̱nkjín xi nkú joyaha tsꞌíu̱ ko̱ najyuhu̱n taba xúxú kama ko̱ tsatꞌai.
Ta̱ kikie jóo̱ Moise ko̱ Elia̱ nga ti̱íncha nchja̱ni̱jmíko̱ Jesu.
A̱sꞌa̱i bꞌa̱ kitsú Pedro̱:
—Ji nda̱ maestru̱,
¡á bꞌa̱ nda tjíhin nga e̱i̱ ku̱i̱ntsu̱ba̱haná!
Tsa mjehi,
tsꞌinndá e̱i̱ jan niꞌya yántsu̱,
nku xi ka̱ma tsꞌi̱,
nku xi ka̱ma tsꞌe̱ Moise ko̱ nku xi ka̱ma tsꞌe̱ Elia̱.
Nkꞌie nga bꞌa̱ ta̱ títsuhu Pedro̱,
tu̱ nkuhú ni̱nti̱ xi tíbatꞌai jꞌai tsꞌínnkꞌíéhe̱n jóo̱ ko̱ kinuꞌyá a̱jin ni̱nti̱u̱ nku nta̱ xi bꞌa̱ kitsú:
—Kui xuꞌbi̱ xi Ntína̱.
Tjona ko̱ tsjo mana.
Ta̱sinñjuhu̱u.
Nkꞌie nga kintꞌé nto̱ já niꞌyakuyóo̱ tu̱ ni xí i̱ncha kitsankjúhún.
Kui nga xí tꞌanankiu̱hú yꞌétꞌaha nintaku̱ nga i̱ncha tsinchakúnchꞌin.
A̱sꞌa̱i jꞌaikꞌúhu̱n Jesu ko̱ kitsꞌínko̱ho̱ nga bꞌi̱ kitsúhu̱:
—Tisíntjo̱on.
Najmi tu̱ binkjun.
Nkꞌie nga kingjénnkꞌa ngáha a̱nkjín jóo̱,
najmi ta̱ chꞌa xi kikiehe.
Tu̱ Jesu síjña subahá.
Nkꞌie nga ja tíi̱ncha nibájen ngáha a̱sunntu tje̱nki̱u̱,
bꞌa̱ kitsúhu̱ Jesu jóo̱:
—Najmi tu̱ chꞌa xi ꞌmiyoho̱o ni xi kuayo santaha nkúhu nga kjꞌu̱a̱íya ngáha̱ ra̱ ngabayoo̱ Ntíhi̱ Nda̱xꞌi̱u̱n.
A̱sꞌa̱i kingjásjaiya já niꞌyakuyóo̱:
—¿Á bꞌa̱ tsuhu já chji̱ne̱ꞌéhe̱n kju̱a̱téxumoo̱ nga tjíhin nga kjꞌu̱a̱í títjuhun Elia̱?
Bꞌi̱ kitsú Jesu:
—Kju̱axi̱ nga kjꞌu̱a̱í títjun Elia̱ ko̱ kꞌu̱énda ngayjee̱ ni xi tjín.
Tu̱nga an bꞌa̱ tíxinnu̱u nga ja jꞌai Elia̱,
tu̱nga najmi kamankjihín ra̱ xu̱ta̱ tsa Elia̱ niu̱.
Tu̱ ni xi kama mjehé ra̱ jóo̱ kitsꞌíhi̱n.
Bꞌa̱ ta̱ tsꞌín un sku̱e̱he̱ Ntíhi̱ Nda̱xꞌi̱u̱n a̱ya ntsja jóo̱.
A̱sꞌa̱i kamankjihi̱n já niꞌyakuyóo̱ nga Jua Bautista̱ kinchja̱ni̱jmíyaha Jesu.